《朱野云断墙老树图为石敦夫题》
清代·舒位

朱公示我断墙老树图，石公索我断墙老树诗。之二人者我所思，之二物者我所知。

一在极乐寺，一在太清观。鸡林宰相购真形，龙门太史作合传。

此墙此树诚无双，突兀一堆空一腔。后墙彼树遍天下，不断不老不诗画。

独不知筑墙为某年，种树是何意。亦不知先筑墙，后种树，何在南城太清观，何在西门极乐寺。

墙如残碑树如枯柴，墙断若坐，树老而卧。客之来兮秋凉，揽风景兮断肠。

㡠丹青兮韵宫商，合则双美兮离则两伤。蓬莱清浅须弥小，呜呼墙断树亦老。

是墙是树有绝期，非墙非树无尽道。无有墙树无有诸烦恼，胡为画之题之不肯休。

一墙一树名一愁，宿泥剥剥鬼所谋，孤根盘盘匠所仇。

屐齿不到风马牛，烟花点缀虫雕锼。咄嗟乎嘻吁，铁围山，拦不住。

红桑花，种何处。神仙换劫佛灭度，如是因缘不知数。

一为极乐寺中墙，一为太清观里树。此际无情似有情，此时有句如无句。

若云面壁来，何不乘槎去。

作者简介：（1765—1815）顺天大兴人，家居苏州，字立人，小字犀禅，号铁云。乾隆五十三年举人。家贫，游幕为生。从黔西道王朝梧至贵州，为之治文书。时勒保以镇压苗民在黔，赏其才识，常与计军事。勒保调四川为经略，镇压白莲教军，招之往，以母老路远辞归。性情笃挚，好学不倦，为诗专主才力，每作必出新意。亦善书画。有《瓶水斋集》及杂剧数种。